# CUNNTAS MUN OBAIR AGUS PASGAN TAGRAIDH

|  |  |
| --- | --- |
| **Dreuchd:** | **Oifigear Trèanaidh agus Chompàirteachasan** |
| **Fo stiùireadh:** | Ceannard Stòrlann |
| **Àite:** | Oifis Steòrnabhaigh no math dh’fhaodte ag obair aig astar  |
| **Tuarastal:** | £29 395 (agus Cuibhreann Eileanan Iomallach ma tha sin iomchaidh) |
| **Ceann-latha airson thagraidhean:** | 21/03/2022 |
| **Deit an Agallaimh:**  | 01/04/2022 (tro Google Meet) |

FÀILTE

23 Gearran 2022

A thagraiche chòir,

Tapadh leibh airson ùidh a nochdadh san dreuchd Oifigear Trèanaidh agus Chompàirteachasan aig Stòrlann Nàiseanta na Gàidhlig.

Mar Oifigear Trèanaidh agus Chompàirteachasan aig Stòrlann, tro thrèanadh agus iomairtean compàirteachais, bidh sibh a’ cur taic ri ùr-ghnàthachadh, leasachadh agus co-roinn deagh chleachdadh do luchd-obrach agus do luchd-ùidhe foghlam Gàidhlig ann an Alba. Bidh an neach-dreuchd a’ stiùireadh chothroman airson leasachadh dreuchdail ann am foghlam Gàidhlig agus a’ cruinneachadh fiosrachadh-margaidh agus fios air ais a tha a’ buntainn ri seirbheisean agus goireasan ionnsachaidh Stòrlann.

Bidh sibh ag obair gu dìreach cuide ri sgioba Stòrlann, luchd-obrach foghlam Gàidhlig agus luchd-lìbhrigidh ionnsachaidh gus compàirteachasan ùra a leasachadh, feumalachdan na roinne a thaobh trèanadh agus ghoireasan a mheasadh, sanasachd a thoirt do ghoireasan Stòrlann, agus cothroman airson ionnsachadh dreuchdail a leasachadh a bheir piseach air obair na roinne.

Airson tagradh a dhèanamh, cuiribh litir a-steach còmhla ris an fhoirm-tagraidh a tha an cois seo. Nuair a tha sibh a’ lìonadh an fhoirm-tagraidh, thoiribh dlùth-aire don Chunntas mun Dreuchd agus don t-Sònrachadh Pearsa.

Cuiribh an tagradh a-steach air post-d gu dreuchdan@storlann.co.uk no sa phost gu:

HR Stòrlann, An Tosgan, Rathad Shìophoirt, Steòrnabhagh, Eilean Leòdhais, Alba HS1 2SD

Ceann-latha airson thagraidhean: 5f, 21 Màrt 2022.

Thoiribh fa-near gun tèid agallamhan a chumail 1 An Gibllean.

Ma tha ceistean sam bith agaibh a thaobh na dreuchd, cuiribh iad gu dreuchdan@storlann.co.uk

Le deagh dhùrachd

Dòmhnall U MacGilleMhoire

Ceannard

## STÒRLANN NÀISEANTA NA GÀIDHLIG

Chaidh Stòrlann a stèidheachadh ann an 1999 le Riaghaltas na h-Alba airson foillseachadh agus sgaoileadh ghoireasan teagaisg do dh’fhoghlam Gàidhlig a cho-òrdanachadh. Tha Stòrlann na chompanaidh earranta, àireamh SC 190298 agus na bhuidheann charthannais, àireamh SC031521.

Tro phrògram foillseachaidh Stòrlann tha goireasan gan deasachadh gach bliadhna do sgoiltean-àraich, bun-sgoiltean, àrd-sgoiltean agus buidhnean ionnsachadh fad-bheatha. Tha prìomhachasan gan taghadh le tidsearan agus luchd-ionnsachaidh agus tha stiùir agus taic a’ tighinn bho ùghdarrasan ionadail air feadh Alba agus bho bhuidhnean ionnsachadh fad-bheatha. A bharrachd air goireasan do sgoiltean, tha prìomh àite aig Stòrlann ann an leasachadh briathrachas Gàidhlig airson foghlam, agus ann an Ionnsachadh Dreuchdail do luchd-obrach foghlam Gàidhlig.

’S e am prìomh sheirbheis a tha Stòrlann Nàiseanta na Gàidhlig a’ toirt do fhoghlam Gàidhlig, dèanamh agus coimiseanadh ghoireasan curraicealam sònraichte, ann an clò agus air-loidhne, as àbhaist solaraichean coimeirsealta a dhèanamh sa Bheurla agus ann an cànanan eile.

Tha Stòrlann Nàiseanta na Gàidhlig an urra ri lìonra de luchd-obrach/eòlaichean-cuspair airson dearbhadh dè na goireasan curraicealam agus an trèanadh a tha a dhìth air roinn an fhoghlaim Ghàidhlig.

Tha oifis agus stòr Stòrlann ann an Steòrnabhagh, Eilean Leòdhais. An-dràsta tha 16 luchd-obrach againn agus Bòrd-stiùiridh air a bheil 6 stiùirichean. Tha ochd dreuchdan – trì dreuchdan rianachd, trì Oifigearan Curraicealam, Ceannard nam Pròiseactan agus an Ceannard – stèidhichte san oifis seo agus tha ochd oifigearan eile ag obair bhon dachaigh ann an Uibhist a Tuath, Uibhist a Deas, Inbhr Nis, Ceann Rois agus san Eilean Sgitheanach.

’S e misean Stòrlann: goireasan curraicealam deagh-ghnè agus seirbheisean co-cheangailte riutha a dhèanamh don Ghàidhlig agus do fhoghlam Gàidhlig, a’ cur taic ri adhartas ann am foghlam do luchd-ionnsachaidh, luchd-obrach, pàrantan agus luchd-cùraim gu lèir.

Tha an stiùireadh an urra ris an Àrd-sgioba-stiùiridh – an Ceannard agus an dà Cheannard Seirbheis. Tha an Ceannard a’ faighinn taic le rianachd agus dleastanasan corporra bho Mhanaidsear na h-Oifis agus bhon Neach-taic Rianachd.

Tha Stòrlann air a chlàradh mar ‘Living Wage Employer’ agus mar bhall de lìonra ‘MINDFUL EMPLOYER’.

Mar a th’ air a chur a-mach ann am poileasaidh a’ bhuidhinn, ’s e Gàidhlig an cànan-obrach as fheàrr leis a’ bhuidheann, far a bheil seo comasach.

Tha Stòrlann air a mhaoineachadh le Riaghaltas na h-Alba agus Bòrd na Gàidhlig.

## PRÌOMH CHUMHACHAN FASTAIDH

**Tiotal na dreuchd:** Oifigear Trèanaidh agus Chompàirteachasan

**Àite:** Oifis Steòrnabhaigh, no eile, le co-rèiteachadh.

**Fo stiùireadh:**  Ceannard Stòrlann

**FTE agus Ùine:** Làn-ùine, ùine fhosgailte

**Tuarastal:**  £29,395

**Cuibhreannan:**  Cuibhreann Eileanan Iomallach Alba (ma tha sin iomchaidh)

**Uairean obrach:** 35 uairean san t-seachdain

**Peinnsean:** Tha Stòrlann a’ cur 9% den bhun-thuarastal ris

**Fòrladh Bliadhnail:** 25 latha agus cuideachd 12 saor-làithean poblach

## FIOSRACHADH EILE

Tagradh a’ fosgladh: Dimairt 23 Gearran 2022

Ceann-latha: Diluain 21 Màrt 2022 aig 5f

Agallamh: Dihaoine 1 Giblean 2022 (Google Meet)

Pannal Taghaidh: Cathraiche Bòrd Stòrlann; Ceannard Stòrlann; Ceannard Seirbheisean Leasachaidh Stòrlann

# CUNNTAS MUN DREUCHD

**Tiotal na dreuchd:** Oifigear Trèanaidh agus Chompàirteachasan

**Adhbhar na dreuchd**

Mar Oifigear Trèanaidh agus Chompàirteachasan aig Stòrlann, tro thrèanadh agus iomairtean compàirteachais, bidh sibh a’ cur taic ri ùr-ghnàthachadh, leasachadh agus co-roinn deagh chleachdadh do luchd-obrach agus do luchd-ùidhe foghlam Gàidhlig ann an Alba.

Bidh sibh ag obair gu dìreach cuide ri sgioba Stòrlann, luchd-obrach foghlam Gàidhlig, agus luchd-lìbhrigidh ionnsachaidh gus compàirteachasan ùra a leasachadh, feumalachdan na roinne a thaobh trèanadh agus ghoireasan a mheasadh, sanasachd a thoirt do ghoireasan Stòrlann, agus cothroman airson ionnsachadh dreuchdail a leasachadh a bheir piseach air obair na roinne tro:

Leasachadh lìonraidhean-taic de phrìomh luchd-ùidhe agus luchd-obrach ann an coimhearsnachd foghlam Gàidhlig. ’S e an t-amas atharrachadh deimhinneach a chur air adhart, agus sibh gu mòr an sàs ann an leasachadh goireasan trèanaidh agus eisimpleirean de dheagh chleachdadh a thèid a cho-roinn tro shruth CLPL an Alltain, foillseachaidhean Stòrlann agus iomairtean ùra mar a tha iomchaidh.

Nì sibh tuilleadh cheanglaichean ri roinn an fhoghlaim Ghàidhlig le bhith a’ cur air dòigh thachartasan aig ìre sgoile, ìre ùghdarrais agus ìre nàiseanta. Thèid tachartasan a chumail aghaidh ri aghaidh agus air-loidhne gus goireasan agus seirbheisean Stòrlann a thaisbeanadh agus deagh chleachdadh a shealltainn airson ionnsachadh deimhinneach.

Bidh sibh air obrachadh ann an leasachadh/foghlam Gàidhlig agus bidh eòlas agaibh air: gnìomhan dreuchdail a ghabhail os làimh; goireasan trèanaidh agus innealan leasachadh seirbheis a thoirt air adhart; obair ann an compàirteachasan a dhèanamh gus seirbheisean ionadail a leasachadh; solarachadh seirbheis bhon taobh a-muigh a stiùireadh agus gnìomhan do sholaraichean sheirbheisean.

Dleastanasan:

* A’ comharrachadh feumalachdan trèanaidh luchd-teagaisg Gàidhlig agus a’ cur air dòigh cothroman trèanaidh agus CLPL a tha a’ freagairt feumalachdan na roinne.
* A’ co-obrachadh cuide ri solaraichean trèanaidh eile, ùghdarrasan ionadail, ionadan foghlam Gàidhlig agus solaraichean foghlam Gàidhlig.
* A’ stiùireadh, a’ conaltradh ri, agus a’ tighinn gu aonta ri com-pàirtichean, cunnradairean, pannalan ghoireasan agus sgiobaidhean phròiseactan gus susbaint a chruthachadh.
* A’ cuideachadh le measadh, planadh agus lìbhrigeadh prìomh phrògram foillseachaidh agus sheirbheisean Stòrlann.
* A’ taisbeanadh, a’ sanasachd, a’ cuideachadh agus a’ cuairteachadh fiosrachadh gus am bi mothachadh nas fheàrr air seirbheisean agus goireasan Stòrlann aig: sgoilearan, luchd-obrach, pàrantan agus buidhnean eile aig a bheil ùidh.
* A’ planadh, a’ co-òrdanachadh agus a’ stiùireadh cruinneachadh, prufadh agus sgaoileadh goireasan co-roinnte luchd-teagaisg Gàidhlig.
* A’ planadh, ag ullachadh agus a’ stiùireadh bhuidseatan aontaichte airson trèanadh agus bhùthan-obrach.
* A’ leudachadh seirbheisean fiosrachaidh Stòrlann anns gach dòigh iomchaidh ach gu sònraichte le litrichean-naidheachd, brathan-naidheachd air na meadhanan, a’ gabhail a-steach theachdaireachdan fiosrachail, deimhinneach do fhoghlam Gàidhlig.
* A’ cumail suas ri stiùireadh ùr air cànan agus foghlam a thaobh Gàidhlig mar chuspair, agus a thaobh foghlam Gàidhlig san fharsaingeachd.
* A’ dol an sàs cuide ri luchd-ùidhe gus fios air ais a chruinneachadh mu sheirbheisean agus goireasan Stòrlann.
* A’ dèanamh cinnteach gu bheil gach dleastanas air a choileanadh ann an dòigh shàbhailte nach adhbharaich cunnart dhuibh fhèin, do neach-obrach eile no do bhall den phoball.
* A’ siubhal nuair a tha seo deatamach gus dleastanasan na dreuchd a choileanadh.
* Dleastanasan iomchaidh sam bith eile a tha a rèir inbhe na dreuchd agus a dh’fheumas a bhith air an riarachadh bho àm gu àm airson èifeachdas na seirbheis.

SÒNRACHADH PEARSA

# TIOTAL NA H-OBRACH: OIFIGEAR TRÈANAIDH AGUS CHOMPÀIRTEACHASAN

An seo chithear na slatan-tomhais riatanach agus feumail a thèid a chleachdadh gus tagraichean a gheibh cuireadh gu agallamh a rangachadh. Feuchaibh gun toir sibh fa-near na slatan-tomhais gu h-ìosal nuair a lìonas sibh am foirm-tagraidh

|  |  |  |  |  |
| --- | --- | --- | --- | --- |
| SLATAN-TOMHAIS |  | RIATANACH |  | FEUMAIL |
| Eòlas | E1 | Eòlas agus fèin-fhiosrachadh air roinnean foghlam agus leasachadh meadhan Gàidhlig  | D1 | Eòlas agus fèin-fhiosrachadh air stiùireadh pròiseact |
| E2 | Eòlas agus fèin-fhiosrachadh air a bhith a’ stiùireadh iomairtean luchd-ùidhe agus luchd-compàirteachais  |  |
| E3 | Eòlas agus fèin-fhiosrachadh air a bhith a’ stiùireadh pròiseasan measaidh agus fios air ais, a tha a’ cur ri leasachadh leantainneach air lìbhrigeadh seirbheis, agus a’ toirt fiosrachadh do chlàr-ama dèanamh ghoireasan. |
|  |
| Sgilean agus comasan | E4 | Teisteanasan agus eòlas buntainneach. | D2 | Sgilean prufaidh |
| E5 | Comas cùisean rianachd agus eagrachaidh a làimhseachadh gu h-èifeachdach, agus comas dearbhte a thaobh lìbhreagadh a rèir ceann-latha.  | D3 | Eòlas proifeiseanta air platforman agus innealan conaltraidh didseatach |
| E6 | Liut anabarrach agus soirbheachadh dearbhte a thaobh dòighean co-chonaltraidh agus dol an sàs le luchd-ùidhe  |  |
| E7 | Comas sgrìobhainnean agus taisbeanaidhean deagh-ghnè a chruthachadh agus a lìbhrigeadh do dhaoine fa leth agus do bhuidhnean |
| E8 | Sàr sgilean taisbeanaidh, co-chonaltraidh agus labhairt  |
| E9 | Comas cothroman trèanaidh dreuchdail do luchd-obrach Gàidhlig a rannsachadh, a phlanadh agus a lìbhrigeadh |
| E10 | Comas cosgais a chur air pròiseact agus buidseatan a stiùireadh |
| E11 | Èifeachdas ann an stèidheachadh deagh dhàimhean-obrach ri luchd-ùidhe san roinn |
| E12 | Comas dàimhean-obrach deimhinneach a bhrosnachadh, a leasachadh agus a chruthachadh ri co-obraichean agus compàirtichean a-muigh |
| E13 | Comas obrachadh nur n-aonar agus mar phàirt de bhuidheann, agus prìomhachas a thoirt don obair a rèir ’s dè cho èiginneach no cho cudromach ’s a tha e |
| E14 | Comas stuthan-margaidh a sgrìobhadh sa Ghàidhlig  |
|  |
| Foghlam/ Eòlas | E15 | Ceum ann an Gàidhlig no cuspair iomchaidh eile | D4 | Eòlas air pròiseactan a stiùireadh |
|  |
| Eile | E16 | Cead-dràibhidh |  |  |
|  | E17 | Obrachadh sùbailte agus siubhal |  |  |